ส่วนที่ 1

ข้อมูลสรุป (Executive Summary)

บริษัท แฮลเซี่ยน เทคโนโลยี่ จำกัด (มหาชน) (“บริษัท” หรือ “HTECH”) ก่อตั้งขึ้นเมื่อวันที่ 11
กันยายน 2545 ด้วยทุน
จดทะเบียน 3 ล้านบาท (ชำระแล้ว 1.5 ล้านบาท) โดยการร่วมทุนระหว่างบริษัท แฮลเซี่ยน
เมทอล จำกัด และนักลงทุนชาวไทยรวม 78% และนักลงทุนชาวสิงคโปร์ 22%
โดยบริษัทดำเนินธุรกิจผลิต รับจ้างผลิต และจำหน่ายเครื่องมือที่ใช้ในการตัดเฉือนโลหะ (Cutting
Tools) เพื่อรองรับงานด้านอุตสาหกรรมผลิตชิ้นส่วนอิเล็กทรอนิกส์ อุตสาหกรรมผลิตฮาร์ดดิสก์ไดร์ฟ
และอุตสาหกรรมผลิตชิ้นส่วนยานยนต์
ซึ่งในเดือนธันวาคม ปี 2550 ได้มีการปรับโครงสร้างกลุ่มบริษัทและกลุ่มผู้ถือหุ้น
โดยบริษัทได้เพิ่มทุนจดทะเบียนชำระแล้วอีกจำนวน 162,253,400 ล้านบาท เป็น 179,253,400
บาท บริษัทได้จดทะเบียนเป็นบริษัทมหาชนจำกัด เมื่อวันที่ 14 พฤษภาคม 2551 โดย ณ 31
ธันวาคม 2551 บริษัทแบ่งลักษณะผลิตภัณฑ์ของบริษัทและบริษัทย่อยออกเป็น 3 ประเภท คือ (1)
ธุรกิจเครื่องมือตัดเฉือนโลหะ ซึ่งผลิตโดยบริษัท มีสัดส่วนรายได้คิดเป็นร้อยละ 61.83
ของรายได้รวม (2) ธุรกิจผลิตเครื่องมือ ซึ่งผลิตโดยบริษัทย่อย มีสัดส่วนรายได้คิดเป็นร้อยละ
18.80 ของรายได้รวม และ (3) ธุรกิจผลิตชิ้นส่วนโลหะ ซึ่งผลิตโดยบริษัทย่อย
มีสัดส่วนรายได้คิดเป็นร้อยละ 16.56 ของรายได้รวมรายละเอียด ดังนี้

1. ธุรกิจผลิตเครื่องมือตัดเฉือนโลหะ (Cutting Tools): บริษัทเป็นผู้ผลิต
รับจ้างผลิตและจำหน่ายเครื่องมือที่ทำมาจากเพชรสังเคราะห์ (Polycrystalline Diamond;
PCD) สำหรับใช้ในการตัดเฉือนโลหะ (Cutting Tools) เพื่อใช้ได้ชิ้นงานที่มีความเที่ยงตรงสูง
(High precision part) โดยบริษัทเน้นการผลิต PCD Tools
เป็นส่วนใหญ่เพราะมีคุณสมบัติเด่น คือ
มีความแข็งทำให้สามารถตัดวัสดุที่มีความแข็งจนยากต่อการตัดด้วยเครื่องมืออื่นๆ
และทนต่อการสึกหรอสูงทำให้อายุการใช้งานคงทนกว่าเครื่องมือประเภท Carbide
และเหมาะสำหรับชิ้นงานที่ต้องการความเที่ยงตรงและผิวสำเร็จที่ดีเยี่ยม เช่น ชิ้นส่วนอิเล็กทรอนิกส์
เป็นต้น ทั้งยังสามารถใช้ในงานขัดผิดละเอียดและการเจียระไน
ซึ่งผลิตภัณฑ์หลักของบริษัทแบ่งออกได้เป็น 6 ประเภท คือ PCD boring tool, PCD endmill
tool, PCD insert, PCD brazing tool, PCD reamer และ PCD hollow tool

2. ธุรกิจผลิตเครื่องมือ (Tooling): สามารถแบ่งได้เป็น 2 ประเภท คือ (1)
อุปกรณ์จับยึดชิ้นงาน (Jigs & Fixture)
ซึ่งบริษัทรับออกแบบและจัดสร้างอุปกรณ์จับยึดชิ้นงานตามความต้องการของลูกค้า
เพื่อใช้สำหรับจับยึดชิ้นงานให้ตรงตำแหน่งสำหรับใช้ในอุตสาหกรรมการผลิตชิ้นส่วนฮาร์ดดิสก์ไดร์ฟ
ชิ้นส่วนยานยนต์ และชิ้นส่วนเครื่องจักรกล (2) ด้ามยึดจับเครื่องมือตัด (Holders) ซึ่งบริษัทผลิต
รับจ้างผลิตและจำหน่าย อุปกรณ์ในการยึดจับเครื่องมือตัดต่างๆ
เพื่อให้การทำงานเป็นไปอย่างสะดวก รวดเร็ว และประหยัดค่าใช้จ่าย เช่น Holders
ที่ใช้ในการยึดจับใบมีด (PCD insert) เป็นต้น

3. ธุรกิจผลิตชิ้นส่วนโลหะ (Metal Fabrication):
บริษัทรับจ้างผลิตชิ้นงานโลหะตามความต้องการของลูกค้า โดยบริษัทได้จำแนกผลิตภัณฑ์เป็น 2
ประเภท ดังนี้ (1) กลุ่มผลิตภัณฑ์ที่ลูกค้าสั่งเป็นจำนวนมาก (Mass Product)
และมีการสั่งซื้อสินค้าอย่างต่อเนื่อง เช่น บานพับกล่องเครื่องประดับและชิ้นส่วนแม่แรงรถยนต์
เป็นต้น (2) กลุ่มผลิตภัณฑ์ที่มีการสั่งซื้อเป็นครั้งคราว (Batch Product) เช่น
ชิ้นส่วนของเครื่องมือ ชิ้นส่วนของเครื่องจักร และ อุปกรณ์โลหะทั่วไป เป็นต้น

ภาวะอุตสาหกรรมและการแข่งขัน

อุตสาหกรรมผลิตฮาร์ดดิสก์ไดร์ฟมีการแข่งขันด้านราคาและเทคโนโลยีสูง
ส่งผลให้ระดับราคาต่อหน่วยเพิ่มขึ้นไม่มากนัก
ทำให้กำไรต่อหน่วยลดลง
ซึ่งผู้ประกอบการมีการปรับตัวรับการแข่งขันด้วยการบริหารต้นทุนการผลิตอย่างมีประสิทธิภาพมากขึ้นเพื่อ
คงความสามารถทางการแข่งขัน ทั้งนี้
อุตสาหกรรมผลิตฮาร์ดดิสก์ถูกจัดให้เป็นอุตสาหกรรมที่ได้รับการส่งเสริมโดยสำนักงานส่งเสริมการลงทุน
(BOI) ส่งผลให้บริษัทผู้ผลิตฮาร์ดดิสก์รายใหญ่ของโลก 4 ราย
ซึ่งมีส่วนแบ่งการตลาดประมาณร้อยละ 80 ได้เข้ามาตั้งฐานการผลิตในประเทศไทย
ทำให้ประเทศไทยได้ก้าวขึ้นเป็นฐานการผลิตฮาร์ดดิสก์ไดร์ฟที่ใหญ่เป็นอันดับ 1
ของโลกซึ่งมีส่วนแบ่งการตลาดประมาณ 42% ในปี 2548

แม้ว่าในอดีตอุตสาหกรรมผลิตฮาร์ดดิสก์ไดร์ฟของประเทศไทยจะมีการส่งออกเติบโตที่ดีมาโดยตลอด
ด้วยผลกระทบของการชะลอตัวของเศรษฐกิจ
ศูนย์วิจัยกสิกรไทยได้คาดการณ์ว่าการส่งออกสินค้าอิเล็กทรอนิกส์ไทยทั้งปี 2552
จะหดตัวประมาณร้อยละ 5 ถึงร้อยละ 15
ทั้งนี้ฐานลูกค้าสำคัญของบริษัทซึ่งอยู่ในอุตสาหกรรมผลิตฮาร์ดดิสก์ไดร์ฟจะได้รับผลกระทบนี้
ซึ่งบริษัทจะได้รับผลกระทบนี้ด้วยอย่างหลีกเลี่ยงไม่ได้
และคาดว่าจะมีแนวโน้มของยอดขายของบริษัทในปี 2552 เป็นไปในทิศทางเดียวกับอุตสาหกรรมนี้

นอกจากนี้ ในส่วนของการแข่งขันในตลาดฮาร์ดดิสก์ไดร์ฟด้านเทคโนโลยี
การพัฒนาอุปกรณ์เพื่อใช้เก็บข้อมูลประเภทใหม่ที่ถือได้ว่าเป็นคู่แข่งเพื่อทดแทนฮาร์ดดิสก์ไดร์ฟ คือ
Flash memory เป็นที่นิยมในการใช้งานอย่างแพร่หลาย ดังนั้น
ผู้ประกอบการฮาร์ดดิสก์ไดร์ฟจึงมีแนวโน้มที่จะพัฒนาฮาร์ดดิสก์ไดร์ฟให้มีขนาดเล็กลง
มีความจุเพิ่มมากขึ้น และทนต่อแรงสะเทือนหรือการกระแทกได้มากขึ้น
เพื่อเพิ่มความสามารถทางการแข่งขัน

อุตสาหกรรมชิ้นส่วนยานยนต์เป็นอุตสาหกรรมขนาดใหญ่ซึ่งมีบทบาทต่อภาพรวมเศรษฐกิจของประเทศและจัดเป็นหนึ่งในอุตสาหกรรมเป้าหมายที่รัฐบาลให้การสนับสนุน
เนื่องจากเป็นอุตสาหกรรมที่มีบทบาทในการสนับสนุนอุตสาหกรรมยานยนต์และจากภาวะการขยายตัวอย่างต่อเนื่องของอุตสาหกรรมรถยนต์ในอดีต
ส่งผลให้ความต้องการชิ้นส่วนยานยนต์เพิ่มสูงขึ้นในทิศทางเดียวกัน
ประกอบกับภาครัฐมีนโยบายส่งเสริมอุตสาหกรรมยานยนต์ของไทยให้เป็นฐานการผลิตยานยนต์แห่งเอเชีย
(Detroit of Asia)
จึงส่งผลให้อุตสาหกรรมเกี่ยวเนื่องอย่างอุตสาหกรรมผลิตชิ้นส่วนยานยนต์สามารถขยายตัวได้ตามไปด้วย
อย่างไรก็ตาม ในภาวะปัจจุบันตลาดรถยนต์ชะลอตัวและมีการแข่งขันสูง ส่งผลให้แนวโน้มในปี 2552
คาดว่าจะมีการขยายตัวลดลงซึ่งเป็นผลมาจากวิกฤติเศรษฐกิจโลก โดยมีการผลิตรถยนต์ประมาณ
1.08 ล้านคัน ลดลงจากปี 2551 ร้อยละ 22.30 (ที่มา: สำนักงานเศรษฐกิจอุตสาหกรรม
กระทรวงอุตสาหกรรม) ทั้งนี้
ปริมาณการผลิตที่ลดลงย่อมส่งผลกระทบต่ออุตสาหกรรมเกี่ยวเนื่องอย่างผู้ผลิตชิ้นส่วนยานยนต์ทั้ง OEM
และ REM ทั้งนี้ ศูนย์วิจัยกสิกรไทยคาดว่ายอดส่งออกรถยนต์ปี 2552 จะหดตัวร้อยละ 23 ถึง 30
ขึ้นอยู่กับเศรษฐกิจของประเทศผู้นำเข้า
โดยคาดว่ายอดส่งออกจะหดตัวลงค่อนข้างรุนแรงในช่วงครึ่งปีแรก

ในปัจจุบันการผลิตเครื่องมือตัดที่มีความเที่ยงตรงสูง (High Precision)
เป็นการผลิตที่ต้องอาศัยความชำนาญและประสบการณ์ของบุคลากรในการผลิตเครื่องมือตัดให้ได้มาตรฐาน
มีความเที่ยงตรง แม่นยำ รวมถึงการใช้เทคโนโลยีการผลิตที่ทันสมัย
และสามารถผลิตสินค้าได้ตามที่ลูกค้ากำหนด ทั้งนี้ ผู้ประกอบการในธุรกิจเครื่องมือตัด
จะมีทั้งเป็นผู้ผลิตและ/หรือเป็นผู้จัดจำหน่าย โดยในส่วนของผู้ผลิตแม้ว่าจะผลิตเครื่องมือตัด
แต่จะเป็นประเภทที่มีความแตกต่างจากผลิตภัณฑ์ของบริษัท ทั้งในด้านรูปแบบ หรือ วัสดุที่ใช้ผลิต
เนื่องจากวัตถุประสงค์การใช้งานเครื่องมือตัดแตกต่างกัน หรืออาจเป็นกลุ่มลูกค้าที่แตกต่างกัน
นอกจากนี้ผู้ผลิตบางรายยังมีการผลิตสินค้าประเภทอื่น ๆ ด้วย ดังนั้น
จึงเป็นการยากที่จะประมาณมูลค่าตลาดของอุตสาหกรรมเครื่องมือตัดทั้งหมด
แต่อาจจัดได้ว่าผู้ประกอบการส่วนใหญ่เป็นคู่แข่งขันทางอ้อมของบริษัทในฐานะที่เป็นผู้ผลิตเครื่องมือตัดได้เหมือนกัน

ความได้เปรียบในการแข่งขันสำหรับธุรกิจการผลิตเครื่องมือตัดโลหะอยู่ที่ความสามารถในการผลิตเครื่องมือตัดที่หลากหลายครอบคลุมความต้องการของลูกค้า
มีการพัฒนาผลิตภัณฑ์อย่างต่อเนื่องเพื่อช่วยลดเวลาในการผลิตด้วยต้นทุนต่ำที่สุด
และความรวดเร็วในการผลิตและให้บริการ
บริษัทมีข้อได้เปรียบหรือจุดเด่นในการแข่งขันที่สำคัญจากการเป็นผู้นำตลาดโดยเฉพาะในอุตสาหกรรมการผลิตฮาร์ดดิสก์ไดร์ฟ
มีบริการที่ครบวงจรโดยบริษัทมีการให้บริการด้านการออกแบบเครื่องมือตัดประเภทต่างๆ
เพื่อช่วยลดเวลาการทำงานให้กับลูกค้าและยังรับปรึกษาเกี่ยวกับการวางแผนการผลิตในส่วนของงานที่ต้องใช้เครื่องมือในการผลิตชิ้นงานด้วย
นอกจากนี้ บริษัทได้มีการตรวจสอบชิ้นงานและออกเอกสารรับประกันสินค้า
โดยคำนึงถึงความถูกต้องและคุณภาพของชิ้นงานก่อนนำส่งถึงมือลูกค้า
ทำให้บริษัทมีฐานลูกค้าที่แข็งแกร่ง
โดยลูกค้าหลักของบริษัทส่วนใหญ่เป็นบริษัทผู้ผลิตที่มีมาตรฐานสินค้าคุณภาพสูง

อย่างไรก็ตาม จากปัญหาวิกฤตการเงินสหรัฐอเมริกาที่เกิดขึ้นในปี 2551
ที่ส่งผลถึงภาวะชะลอตัวของอุตสาหกรรมฮาร์ดดิสก์ไดร์ฟ ซึ่งทำให้บริษัทมีกำลังการผลิตเหลือมากขึ้น
ดังนั้น ในช่วงที่มีกำลังการผลิตเหลือนี้ บริษัทจึงยังไม่มีแผนซื้อเครื่องจักรใหม่
แต่จะวางแผนจัดสรรกำลังการผลิตให้มีประสิทธิภาพและยังคงมีการพัฒนาผลิตภัณฑ์ใหม่
โดยที่บริษัทจะเน้นให้เครื่องจักรใหม่ ที่บริษัทได้สั่งซื้อไปเมื่อปี 2551
ซึ่งที่มีประสิทธิภาพสูงกว่าเครื่องจักรที่มีอยู่เดิม ได้แก่ เครื่องเจียระไน PCD (EWAMATIC 6 AXIS
PCD GRINDER) ซึ่งติดตั้งและเดินการผลิตแล้วตั้งแต่ไตรมาส 4 ปี 2551 และ เครื่องเจียระไน
Carbide (EWAMATIC 6 AXIS CARBIDE GRINDER) คาดว่าจะติดตั้งในไตรมาส 2 ปี 2552
ให้ทำงานให้เต็มกำลังการผลิตของเครื่องจักรใหม่มากที่สุด
ซึ่งจะทดแทนการทำงานในเครื่องจักรระบบ manual
และสามารถใช้งานเพื่อการพัฒนาผลิตภัณฑ์ใหม่ได้อีกด้วย

ในส่วนของ เครื่อง manual ที่มีกำลังการผลิตเหลือ
บริษัทจึงมีแผนปรับปรุงเครื่องจักรบางส่วนเพื่อเพิ่มประสิทธิภาพ และมีการนำเครื่อง manual
ที่มีอยู่มาใช้ในการพัฒนาผลิตภัณฑ์ใหม่ด้วย โดยในปี 2552
บริษัทมีแผนการผลิตผลิตภัณฑ์ใหม่เพื่อเสนอขายให้แก่ลูกค้า โดยได้มีการติดต่อกับลูกค้าเป้าหมายแล้ว
ปัจจุบันยังไม่ได้รับคำสั่งซื้อในเชิงพาณิชย์
แต่อยู่ระหว่างนำรูปแบบความต้องการใช้เครื่องมือตัดของลูกค้ามาวิจัยพัฒนาสินค้าใหม่ ได้แก่
Carbide Tap, Router Tool, Diamond Plated Wheel, Helix Reamer, Diamond
Dresser, PCD Drill รวมถึงชิ้นส่วนและอุปกรณ์ทางการแพทย์
เพื่อขยายฐานลูกค้าไปยังอุตสาหกรรมต่าง ๆ นอกเหนือจากอุตสาหกรรมฮาร์ดดิสก์และยานยนต์
ได้แก่ อุตสาหกรรมแปรรูปไม้, ผลิตหินอ่อน, เจียรนัยเพชรพลอย, ชิ้นส่วนอุปกรณ์ทางการแพทย์
ตลอดจนอุตสาหกรรมขนาดย่อมทั่วไปที่ต้องการใช้เครื่องมือเจาะหรือตัด
โดยที่ผลิตภัณฑ์ที่ที่บริษัทผลิตขึ้นนี้มีมูลค่าเพิ่มจากผลิตภัณฑ์ทั่วไป
และบางผลิตภัณฑ์สามารถทดแทนการนำเข้าของลูกค้าได้

ทั้งนี้ โดยบริษัทได้เริ่มมีรายได้ในส่วนที่ได้รับการส่งเสริมการลงทุนจาก BOI
ตั้งแต่เดือนสิงหาคมของปี 2551 เป็นระยะเวลา
8 ปี ซึ่งจะเป็นปัจจัยที่ช่วยทำให้บริษัทสามารถรักษาความสามารถในการทำกำไรได้อีกด้วย

ปัจจัยความเสี่ยงที่อาจส่งผลกระทบต่อผลการดำเนินงานของบริษัท

(1) ความเสี่ยงจากการพึ่งพิงอุตสาหกรรมฮาร์ดดิสก์
    เนื่องจากการผลิตและจำหน่ายของบริษัทร้อยละ 95
    เป็นการผลิตเพื่อรองรับอุตสาหกรรมการผลิตชิ้นส่วนฮาร์ดดิสก์ไดร์ฟ
    แม้ว่าในอดีตอุตสาหกรรมนี้จะมีการส่งออกเติบโตที่ดีมาโดยตลอด
    แต่จากภาวะการชะลอตัวของอุตสาหกรรมอิเล็กทรอนิกส์ และอุตสาหกรรมยานยนต์
    ในช่วงปลายปี 2551
    ทำให้ลูกค้าหลักของบริษัทซึ่งอยู่ในอุตสาหกรรมผลิตฮาร์ดดิสก์ไดร์ฟจะได้รับผลกระทบนี้
    และเริ่มมีการลดคำสั่งผลิตในช่วงปลายปี 2551
    บริษัทจึงลดชั่วโมงการทำงานของบริษัทและบริษัทย่อยลงอย่างมีนัยสำคัญ
    และคาดว่าจะมีแนวโน้มของยอดขายของบริษัทในปี 2552
    เป็นไปในทิศทางเดียวกับอุตสาหกรรมนี้ ทั้งนี้ ศูนย์วิจัยกสิกรไทย
    ได้คาดการณ์ว่าการส่งออกสินค้าอิเล็กทรอนิกส์ไทยทั้งปี 2552 จะหดตัวประมาณร้อยละ 5
    ถึงร้อยละ 15 อย่างไรก็ตาม
    บริษัทได้มีแนวทางในการลดความเสี่ยงจากการพึ่งพิงอุตสาหกรรมฮาร์ดดิสก์ด้วยการวางนโยบายขยายฐานลูกค้าของบริษัทเพื่อรองรับอุตสาหกรรมอื่นมากขึ้น
    เช่น อุตสาหกรรมผลิตชิ้นส่วนยานยนต์ อุตสาหกรรมแปรรูปไม้
    อุตสาหกรรมชิ้นส่วนอุปกรณ์ทางการแพทย์ และอุตสาหกรรมทั่วไป
    ด้วยการพัฒนาผลิตภัณฑ์เครื่องมือตัดรูปแบบใหม่นอกเหนือจากที่มีอยู่เดิม
    และมีอัตรากำไรขั้นต้นดีกว่าเครื่องมือตัดทั่วไป
    โดยใช้เครื่องจักรใหม่ซึ่งมีประสิทธิภาพในการผลิตสูงมาดำเนินการผลิต

(2) ความเสี่ยงจากการกระจุกตัวของลูกค้า
เนื่องจากบริษัทและบริษัทย่อยประกอบธุรกิจผลิตและจำหน่ายเครื่องมือตัดและอุปกรณ์ที่มีความเที่ยงตรงสูง
(High Precision) ซึ่งเป็นผลิตภัณฑ์ที่มีลักษณะเฉพาะส่งผลให้กลุ่มลูกค้าเป็นกลุ่มลูกค้าเฉพาะ โดย
ณ วันที่ 31 ธันวาคม 2551 คิดเป็นร้อยละ 84.17 ของรายได้จากการขาย
และมีการกระจุกตัวของรายได้จากยอดขายให้แก่ลูกค้ารายใหญ่ 3 ราย
ซึ่งมียอดขายรวมกันคิดเป็นร้อยละ 50.75 ของรายได้จากการขาย
ซึ่งอาจเป็นความเสี่ยงจากการกระจุกตัวของรายได้
และอาจได้รับผลกระทบหากลูกค้ารายใหญ่มีการเปลี่ยนแปลงนโยบายในการซื้อสินค้าของบริษัท
อย่างไรก็ตาม ลูกค้าทั้ง 3 รายดังกล่าวมีการซื้อสินค้าบริษัทอย่างต่อเนื่องมาเป็นระยะเวลานาน
และบริษัทมีนโยบายการดำเนินธุรกิจเพื่อลดความเสี่ยงโดยพยายามเพิ่มสัดส่วนรายได้ของลูกค้ารายใหม่มากขึ้น
ทั้งในอุตสาหกรรมผลิตชิ้นส่วนฮาร์ดดิสก์ไดร์ฟและอุตสาหกรรมอื่นๆ นอกจากนี้
บริษัทยังมีแผนในการขยายฐานลูกค้าไปยังธุรกิจผลิตชิ้นส่วนอุปกรณ์ทางการแพทย์
อุตสาหกรรมผลิตเฟอร์นิเจอร์ไม้ เป็นต้น

(3) ความเสี่ยงจากการพึ่งพิงบุคลากร
เนื่องจากธุรกิจของบริษัทและบริษัทย่อยเป็นธุรกิจผลิตผลิตภัณฑ์ที่มีความเที่ยงตรงสูง (High
Precision) ซึ่งต้องอาศัยบุคลากรที่มีความรู้
ความชำนาญและประสบการณ์ในการผลิตเพื่อให้ได้ผลิตภัณฑ์ที่มีมาตรฐานและมีความแม่นยำสูงตามความต้องการที่หลากหลายของลูกค้า
ทั้งนี้ บริษัทได้มีการพึ่งพิงบุคลากรที่สำคัญ (Key Man) ในด้านการผลิต
โดยผลิตภัณฑ์ของบริษัทส่วนใหญ่ผลิตเพื่อรองรับอุตสาหกรรมผลิตชิ้นส่วนอิเล็กทรอนิกส์
ซึ่งต้องใช้เทคโนโลยีระดับสูงและซับซ้อนในการผลิต และพึ่งพิงบุคลากรระดับบริหารในด้านการตลาด
เพื่อการจัดหาช่องจัดจำหน่ายทั้งในและต่างประเทศ ดังนั้น
หากบริษัทสูญเสียบุคลากรหรือมีบุคลากรที่มีความสามารถไม่เพียงพออาจส่งผลให้เกิดความเสียหายต่อลูกค้าและบริษัทได้
ทั้งนี้ บริษัทมีนโยบายส่งเสริมการพัฒนาบุคลากร
โดยการจัดอบรมพนักงานสำหรับการใช้งานเครื่องจักรใหม่ ๆ ที่บริษัทนำเข้ามา
เพื่อให้เกิดความเข้าใจในระบบงาน
รวมทั้งมีนโยบายในการรักษาบุคลากรที่มีความสามารถโดยสนับสนุนให้บุคลากรดังกล่าวเป็นผู้บริหารและผู้ถือหุ้นของบริษัทเพื่อให้มีส่วนร่วมในความเป็นเจ้าของ
ทั้งนี้ บุคลากรที่สำคัญในด้านการผลิตและด้านการตลาดดังกล่าวข้างต้นเป็นผู้ถือหุ้นของบริษัทด้วย

(4) ความเสี่ยงจากการมีลูกหนี้ค้างชำระเงินเกินระยะเวลาที่กำหนด
ลูกค้ารายใหญ่รายหนึ่งของบริษัทซึ่งเป็นตัวแทนจำหน่ายในต่างประเทศ
และบริษัทได้มีการขายสินค้าให้ลูกค้ารายนี้มานานกว่า 5 ปี ได้มีการชำระหนี้ล่าช้า โดย ณ 31
มีนาคม 2551 ลูกหนี้ดังกล่าวมียอดหนี้รวม 19.86 ล้านบาท ซึ่งเป็นหนี้ยังไม่ครบกำหนด 4.49
ล้านบาท หนี้เกินกำหนดน้อยกว่า 3 เดือน 7.61 ล้านบาท หนี้เกินกำหนด 3 – 6 เดือน 5.85
ล้านบาท หนี้เกินกำหนด 6 - 12 เดือน 1.27 ล้านบาท และหนี้เกินกำหนดมากกว่า 12 เดือน
0.63 ล้านบาท ทั้งนี้ หากลูกหนี้รายนี้มีปัญหาด้านสภาพคล่องจนไม่สามารถจ่ายชำระหนี้ทั้งจำนวน
บริษัทจะต้องตั้งค่าเผื่อหนี้สงสัยจะสูญ ซึ่งจะทำให้กำไรสุทธิได้รับผลกระทบ อย่างไรก็ตาม
บริษัทได้มีการติดตามหนี้ที่ค้างชำระอย่างสม่ำเสมอและลูกหนี้ดังกล่าวได้มีการชำระหนี้บางส่วนอย่างต่อเนื่องเพื่อให้ยอดหนี้คงค้างลดลง

ทั้งนี้ บริษัทยังคงมีการจำหน่ายสินค้าให้กับลูกค้ารายนี้ต่อไป
เนื่องจากลูกค้ารายนี้เป็นตัวแทนจำหน่ายสินค้าในต่างประเทศ ซึ่งบริษัทยังไม่มีความชำนาญ
โดยบริษัทได้จัดทำบันทึกความเข้าใจ (MOU) ลงวันที่ 16 กรกฎาคม 2551
ซึ่งกำหนดให้ลูกหนี้รายดังกล่าวชำระหนี้เป็นจำนวนเงินประมาณ 160,000.00
ดอลล่าร์สิงคโปร์ต่อเดือน หรือประมาณ 3.84 ล้านบาท
โดยบริษัทจะจำกัดการขายเดือนถัดไปในแต่ละเดือนประมาณ 100,000.00 ดอลล่าร์สิงคโปร์
หรือประมาณ 2.4 ล้านบาท เป็นเวลา 10 เดือน (เดือนกรกฎาคม 2551 ถึง เดือนเมษายน
2552) ซึ่งบริษัทเชื่อว่าจะมีผลให้ยอดหนี้คงค้างลดลง
และยังสามารถทำการค้ากับลูกหนี้รายดังกล่าวได้ต่อไป ทั้งนี้
บริษัทได้พยายามเร่งรัดการชำระหนี้เพื่อให้เป็นไปตาม MOU อย่างดีที่สุด
ซึ่งหากในเดือนใดลูกหนี้ดังกล่าวไม่สามารถชำระหนี้ได้ตาม MOU
บริษัทจะใช้เงื่อนไขกำหนดยอดขายในเดือนถัดไปแก่ลูกค้ารายนี้ไม่เกินร้อยละ60ของจำนวนเงินที่ได้รับชำระในเดือนก่อนหน้า

โดย ณ 31 ธันวาคม 2551 ลูกหนี้ดังกล่าวมียอดหนี้รวม 15.65 ล้านบาท
ซึ่งเป็นหนี้ยังไม่ครบกำหนด 3.08 ล้านบาท หนี้เกินกำหนดน้อยกว่า 3 เดือน 5.84 ล้านบาท
หนี้เกินกำหนด 3 – 6 เดือน 6.74 ล้านบาท และไม่มีหนี้เกินกำหนดมากกว่า 6 เดือน อนึ่ง
ระยะเวลาเก็บหนี้เฉลี่ยของลูกหนี้รายนี้เท่ากับ 214 วันสำหรับปี 2551 ซึ่งลดลงจากปี 2550
ซึ่งมีระยะเวลาเก็บหนี้เฉลี่ยของลูกหนี้รายดังกล่าวเท่ากับ 272 วัน
ซึ่งทำให้ระยะเวลาการเก็บหนี้เฉลี่ยของบริษัทลดลงจาก 105 วันในปี 2550 เป็น 91 วันในปี
2551 ทั้งนี้ ระยะเวลาเก็บหนี้เฉลี่ยของลูกหนี้รายอื่นของบริษัทเท่ากับ 87 วัน และวัน 68 วัน
สำหรับปี 2550 และปี 2551 ตามลำดับ

(5) ความเสี่ยงจากสินค้าทดแทน ผลิตภัณฑ์หลักที่บริษัทผลิตและจัดจำหน่าย คือ เครื่องมือตัด
(Cutting Tools) ที่มีความเที่ยงตรงสูง ทำด้วยเพชรสังเคราะห์ สำหรับใช้ในการเจาะ ตัด
กลึงโลหะ ซึ่งสินค้าที่สามารถนำมาใช้งานเพื่อวัตถุประสงค์เดียวกัน
คือ เพชรแท้ อย่างไรก็ตาม
ถึงแม้เครื่องมือตัดที่ทำจากเพชรแท้จะสามารถทดแทนเครื่องมือตัดที่ทำจาก PCD ได้
แต่ด้วยราคาของเพชรแท้ที่สูงกว่าราคาของ PCD มาก
ทำให้มีความเป็นไปได้ยากในเชิงอุตสาหกรรมการผลิตเครื่องมือตัด ดังนั้น
บริษัทคาดว่าความเสี่ยงจากสินค้าทดแทนที่อาจส่งผลกระทบต่อรายได้อยู่ในระดับต่ำ

(6) ความเสี่ยงในการเสนอขายหลักทรัพย์ต่อประชาชน
บริษัทได้ขออนุญาตเสนอขายหุ้นสามัญให้แก่บุคคลทั่วไปจำนวน 60.75 ล้านหุ้น
และได้รับอนุญาตจากสำนักงานคณะกรรมการ กลต.แล้ว อย่างไรก็ตาม
บริษัทได้ขอเปลี่ยนแปลงการเสนอขายหุ้นที่ออกใหม่ต่อประชาชน เหลือเป็นจำนวน 40.75 ล้านหุ้น
ดังนั้น หากบริษัทนำหุ้นที่เหลืออีก 20.0 ล้านหุ้น ออกมาขาย
บริษัทจะขออนุญาตจากที่ประชุมผู้ถือหุ้นให้อนุมัติในเรื่องจำนวนและระยะเวลาขายก่อน
ซึ่งจะมีผลกระทบต่อผู้ถือหุ้นในเรื่อง (1) กำไรต่อหุ้นในปี 2551ลดลงเหลือ 0.30 บาทต่อหุ้น
หรือลดลงร้อยละ 8.33 (2) ด้านสิทธิในการออกเสียงลดลงร้อยละ 8.33 (3)
อัตราผลตอบแทนผู้ถือหุ้นลดลงเหลือร้อยละ 28.84

สรุปฐานะทางการเงินและผลการดำเนินงาน

สำหรับผลการดำเนินงานตั้งแต่ปี 2549 และ ปี 2550 นั้น บริษัทมีรายได้รวมใน ปี 2549 และปี
2550 เท่ากับ 236.06 ล้านบาท และ 270.16 ล้านบาท ตามลำดับ
คิดเป็นอัตราการเติบโตร้อยละ 14.45 สำหรับปี 2550
ซึ่งอัตราการเติบโตที่เพิ่มขึ้นมีสาเหตุหลักมาจากปริมาณการผลิตและจำหน่ายที่เพิ่มขึ้นของผลิตภัณฑ์
cutting tool ซึ่งมีอัตราการเติบโตร้อยละ 27.26 จากปีก่อนหน้า โดยบริษัทมีกำไรขั้นต้นในปี
25490 และปี 2550 เท่ากับ 70.90 ล้านบาท และ 104.61 ล้านบาท
คิดเป็นอัตรากำไรขั้นต้นร้อยละ 30.47 ร้อยละ 38.90 ตามลำดับ
อัตรากำไรขั้นต้นที่เพิ่มขึ้นเป็นผลมาจากการปรับนโยบายการผลิตของผู้บริหารด้วยการเพิ่มการผลิตเครื่องมือตัดทดแทน
การผลิต Sleeve
เนื่องจากผู้บริหารเล็งเห็นว่าเครื่องมือตัดมีอัตรากำไรขั้นต้นที่ดีกว่าและสามารถเติบโตสร้างรายได้ให้กับบริษัทในอนาคตด้วยการผลิตเพื่อรองรับอุตสาหกรรมอื่นนอกเหนือจากอุตสาหกรรมผลิตชิ้นส่วนอิเล็กทรอนิกส์ส่งผลให้บริษัทมีกำไรสุทธิในปี
25490 และปี 2550 เท่ากับ 29.08 ล้านบาท และ 38.73 ล้านบาท ตามลำดับ
คิดเป็นอัตราส่วนกำไรสุทธิเท่ากับร้อยละ 12.32 และร้อยละ 14.34 ตามลำดับ

สำหรับผลการดำเนินงานปี 2551 นั้น บริษัทมีรายได้รวมใน ปี 2551 เท่ากับ 284.76 ล้านบาท
คิดเป็นอัตราการเติบโตร้อยละ 5.41 เมื่อเทียบกับปี 2550
โดยมีสาเหตุจากการที่บริษัทปรับนโยบายการผลิต โดยหันมาผลิต Cutting Tool มากขึ้น
เพื่อรองรับอุตสาหกรรมผลิตชิ้นส่วนอิเล็กทรอนิกส์เป็นหลัก
ซึ่งรายได้ที่เพิ่มขึ้นนั้นมาจากปริมาณการขาย Cutting Tool ประเภท PCD boring tool, PCD
endmill tool, และ PCD insert ที่มีการขยายตัวเพิ่มขึ้น
ตามการเติบโตของอุตสาหกรรมดังกล่าวในช่วงต้นปี 2551 เป็นสำคัญ
ทั้งนี้กลุ่มลูกค้าหลักของบริษัทซึ่งเป็นลูกค้าในกลุ่มอุตหสากรรมผลิตชิ้นส่วนอิเล็กทรอนิกส์และชิ้นส่วนยานยนต์
ได้รับผลกระทบจากสภาวะเศรษฐกิจอย่างมาก จึงได้มีการชะลอคำสั่งซื้อบางส่วนในไตรมาส 4
โดยเฉพาะผลิตภัณฑ์ Cutting Tool ซึ่งเป็นผลิตภัณฑ์หลักของบริษัท

ในปี 2551 บริษัทมีกำไรขั้นต้นเท่ากับ 125.16 ล้านบาท คิดเป็นอัตรากำไรขั้นต้นร้อยละ 44.76
โดยอัตรากำไรขั้นต้นที่เพิ่มคิดเป็นร้อยละ 15.06 เมื่อเทียบกับปี 2550
เป็นผลมาจากต้นทุนที่ลดลงนั้นสืบเนื่องจากความสามารถในการหาแหล่งวัตถุดิบที่มีต้นทุนต่ำลง
ทำให้กำไรขั้นต้นเพิ่มขึ้นอย่างมีนัยสำคัญ โดยกำไรสุทธิสำหรับปี 2551 เท่ากับ 71.00 ล้านบาท
เพิ่มขึ้นร้อยละ 83.30 เมื่อเทียบกับปีก่อนหน้า อันเป็นผลมาจากกำไรขั้นต้นที่เพิ่มขึ้น
ประกอบกับบริษัทได้รับการส่งเสริมการลงทุนจาก BOI โดยเริ่มใช้สิทธิตั้งแต่เดือน สิงหาคม 2551
ส่งผลให้อัตรากำไรสุทธิเท่ากับร้อยละ 24.93

ณ วันที่ 31 ธันวาคม 2551 บริษัทมีสินทรัพย์รวม 371.83 ล้านบาท
โดยสินทรัพย์ที่สำคัญประกอบด้วยเงินสดและเงินฝากสถาบันการเงินจำนวน 77.39 ล้านบาท
ลูกหนี้การค้าจำนวน 64.21 ล้านบาท ที่ดิน อาคารและอุปกรณ์จำนวน 206.87 ล้านบาท
บริษัทมีหนี้สินรวมเท่ากับ 120.39 ล้านบาท
โดยหนี้สินส่วนใหญ่อยู่ในรูปของหนี้สินหมุนเวียนซึ่งมีจำนวน 1115.32 ล้านบาท และมีส่วนของ
ผู้ถือหุ้นเท่ากับ 251.44 ล้านบาท

ในวันที่ 16 มีนาคม 2552
บริษัทได้จ่ายเงินปันผลระหว่างกาลจากผลการดำเนินงานของบริษัทในเดือนมกราคม ถึง กันยายน
2551 เป็นจำนวนเงิน 26.89 ล้านบาท ให้แก่ผู้ถือหุ้นเดิมจำนวน 179.25 ล้านหุ้น ในอัตราหุ้นละ
0.15 บาท อย่างไรก็ตาม บริษัทได้กำหนดวันปิดสมุดทะเบียนพักการโอนหุ้นในวันที่ 16 เมษายน
2552 ให้ผู้ถือหุ้นภายหลังการเพิ่มทุนเป็น 220 ล้านบาท (220 ล้านหุ้น)
มีสิทธิที่จะเข้าร่วมประชุมสามัญผู้ถือหุ้นประจำปี 2552 ในวันที่ 27 เมษายน 2552
และสิทธิในการได้รับเงินปันผลในอัตราหุ้นละ 0.10 บาท ในวันที่ 15 พฤษภาคม 2552

การจ่ายปันผลจากผลประกอบการปี 2551 คิดเป็นจำนวนเงินรวม 52.89 ล้านบาท
แต่เมื่อหักเงินปันผลระหว่างกาลที่จ่ายไปแล้วในวันที่ 16 มีนาคม 2551 จำนวน 4 ล้านบาท
ดังนั้นการจ่ายเงินปันผลในวันที่ 16 มีนาคม 2552 และวันที่ 15 พฤษภาคม 2552 จำนวนรวม
48.89 ล้านบาท และเมื่อบริษัทได้เสนอขายหุ้นต่อประชาชนเมื่อวันที่ 19-20 มีนาคม 2552
จะมีผลกระทบต่อกำไรสะสม ส่วนของผู้ถือหุ้น และมูลค่าตามบัญชีของบริษัท ณ วันที่ 31 ธันวาคม
2551 ดังนี้

  ----------------- ------------- --------------------- -----------------------
                    31 ธันวาคม     ภายหลังการจ่ายเงินปันผล   ภายหลังจากการเสนอขายหุ้น
                    2551          ในเดือน มีนาคม          ต่อประชาชน
                                  และพฤษภาคม 2552       

  กำไรสะสม (ล้านบาท) 66.21         17.32                 17.32

  ส่วนของผู้ถือหุ้น       251.44        202.55                ประมาณ 259.35
  (ล้านบาท)                                              

  มูลค่าทางบัญชีต่อหุ้น    1.40          0.92                  ประมาณ 1.18
  (บาท)                                                 
  ----------------- ------------- --------------------- -----------------------

ณ วันที่ 24 มีนาคม 2552 บริษัทมีทุนจดทะเบียนจำนวน 240 ล้านบาท แบ่งออกเป็นหุ้นสามัญจำนวน
240 ล้านหุ้น มูลค่าที่ตราไว้หุ้นละ 1.00 บาท เป็นทุนที่ชำระแล้ว 220.00 ล้านบาท
โดยมีกลุ่มนายพีท ริมชลา นายวิบูลย์ รุจิเรกสาธร และนายชัว เช็ง ควน ถือหุ้นร้อยละ 29.68
ร้อยละ 18.78 และร้อยละ 12.73 ของทุนจดทะเบียนชำระแล้ว ตามลำดับ
โดยบริษัทได้ขอและได้รับอนุญาตแล้วจากสำนักงานคณะกรรมการ
กลต.ให้สามารถเสนอขายหุ้นได้เป็นจำนวน 60.75 ล้านหุ้น
อย่างไรก็ตามบริษัทได้เสนอขายหุ้นสามัญเพิ่มทุนต่อประชาชนจำนวน 40.75 ล้านหุ้น
คิดเป็นสัดส่วนร้อยละ 18.52 ของทุนชำระแล้วภายหลังการเสนอขายหุ้น
ซึ่งจะทำให้บริษัทมีทุนจดทะเบียนชำระแล้วเป็น 220 ล้านหุ้น โดยกำหนดราคาเสนอขายหุ้นละ 1.50
บาท และเสนอขายหุ้นในวันที่ 19 –20 มีนาคม 2552 ทั้งนี้ หุ้นที่ได้รับอนุญาตส่วนที่เหลืออีกจำนวน
20,000,000 หุ้น หากบริษัทเห็นว่ามีศักยภาพที่จะขายได้ในช่วงเวลาที่ได้รับอนุญาต
บริษัทจะดำเนินการขออนุมัติจำนวนและระยะเวลาขายต่อผู้ถือหุ้นต่อไป

ทั้งนี้ ปัจจัยที่อาจมีผลกระทบต่อการดำเนินงานในอนาคตของบริษัท ประกอบด้วย
ผลกระทบของภาวะเศรษฐกิจต่อการสั่งซื้อของลูกค้า
เนื่องจากฐานลูกค้าสำคัญของบริษัทซึ่งอยู่ในอุตสาหกรรมผลิตฮาร์ดดิสก์ไดร์ฟซึ่งได้รับผลกระทบจากภาวะหดตัวของการส่งออก
จึงคาดว่าบริษัทจะได้รับผลกระทบนี้ในด้านยอดขายที่ลดลง
นอกจากนี้การที่บริษัทมีเป้าหมายที่จะเข้าสู่ลูกค้าในอุตสาหกรรมผลิตชิ้นส่วนยานยนต์ซึ่งอยู่ในภาวะหดตัวเช่นเดียวกัน

จากการที่บริษัทได้ลดชั่วโมงการทำงานลงอย่างมีนัยสำคัญ (ตามรายละเอียดเรื่องการผลิต ข้อ
3.4.1) เนื่องจากลูกค้าหลักของบริษัทได้ลดคำสั่งซื้อลง ทำให้ปริมาณผลิตในไตรมาส 1 ปี 2552
มีแนวโน้มที่จะลดลงจากไตรมาส 4 ปี 2551 จึงคาดว่าจะมียอดขายในไตรมาส 1 ปี 2552
ลดลงจากไตรมาส 1 และไตรมาส 4 ปี 2551 ด้วย